張衡山南山瑞芝
作者：程洵
朝代：宋

paragraphs: 君不見商山昔有龐眉叟，道德高風聳山斗。
茹芝歲久得長年，身與此山俱不朽。
張公道與此老同，失身偶墜世網中。
却從神武挂簪紱，林泉歲晚殊從容。
壽宮誰遣芝生柱，三秀煌煌照庭宇。
平生心地只天知，天遣芝爲靈府助。
商山之老長茹芝，公雖不茹亦不疑。
商山南山兩不朽，公壽定應山與齊。